14. schôdza NR SR - 7.deň - B. popoludní
Dátum: 2017-03-30
Poslanec: Poliačik, Martin (SaS)
Druh vystúpenia: Vystúpenie v rozprave

112. Ďakujem veľmi pekne. Pán predsedajúci, pán predseda, kolegyne, kolegovia, necítil by som sa dobre, keby túto tému zafrejmoval v tomto, v tejto sále trol. A to sa stalo, tak postavme to, postavme to na nohy. Keby sme sa mali rozprávať o téme poctivo, tak základná otázka by bola: Môže mať prezident rodinu inde ako v Bratislave? A ak by sme si odpovedali nie, prezidentova rodina má mať tak, ako je rodina premiéra Británie na Downing Street č. 10 alebo keď rodina amerického prezidenta je v Bielom dome, tak slovenský prezident by mal mať rodinu v Bratislave v nejakom konkrétnom sídle prezidenta. Ak by sme sa rozprávali na túto tému, tak je to téma lucidná, relevantná a namieste. Ak ale sme prijali fakt a prijal ho takisto minister vnútra, ako celá slovenská spoločnosť, že rodina prezidenta, a teda aj bydlisko prezidenta je niekde inde, než je Bratislava, tak potom keby sme, pán minister, mali pristúpiť k téme poctivo, tak by sme potrebovali vedieť a pán minister určite tie dáta má. Pán minister, povedzte mi, koľko stojí, koľko by stáli alternatívy? Ak prijmeme za súčasť normálneho, bežného ľudského života, že človek, ktorý vykonáva verejnú funkciu, sa musí dopraviť na miesto, kde ju vykonáva, a potom sa vrátiť domov, keby ste boli poctivý, tak nám poviete čísla, koľko by to stálo autom, koľko by to stálo vrtuľníkom, koľko by to stálo súkromným lietadlom aj vrátane ochranky, aj náležitostí, ktoré k tomu všetky patria, a koľko to stojí lietadlom. Ak by sme sa mali reálne ako Národná rada vyjadriť k tomu, či sú peniaze míňané efektívne, tak by sme potrebovali porovnanie, vy by ste nám mali povedať, že na bezpečnosť prezidenta je potrebných toľkoto a toľkoto ľudí, stojí to toľkoto a toľkoto peňazí, a keď má chodiť do Popradu a naspäť, tak keď to bude autom, tak to bude stáť x, keď to bude vlakom, tak to bude stáť y, a lietadlo je násobne viac. To by bolo poctivé. To by bola nepolitická kauza. Toto je vytiahnutie jednej čerešničky, pri ktorej, keď sa pozriem na opäť moje obľúbené štatistiky demagoga.sk, vy nehovoríte pravdu často. Väčšinou, no nie väčšinou, tesne nad polovicu, tesne nad polovicu, takže takmer polovica vašich výrokov je buď nepravda, alebo zavádzanie. Zhruba jeden z dvoch. A tipnem si, že tu budeme skôr na tej druhej strane. A teda nieže klamete, hovoríte zrejme pravdivé čísla, ale zavádzate, lebo jednak ten let nie je iba let prezidenta, ale je let aj celého obslužného personálu, ktorý sa má starať o jeho bezpečnosť a ktorý to musí robiť, lebo prezident sedí, teda býva v Poprade, to je prvá vec. A tá druhá vec je, že ste nám nepovedali, koľko by to vyšlo, ak by cestoval iným spôsobom. To by bolo poctivé, to je prvá vec. Druhá vec. Zistili sme, že prezident Andrej Kiska bol vyhodnotený v centrále SMER-u ako dôležitý súper. A teda si na ňom testujú svoje najostrejšie drápky. Nasadili účinného trola pána Blahu, ktorý, viete, ono je to, ja keď som učil, tak som mal zhruba dva typy detí v triede, ktoré nutne potrebovali pozornosť. Niektoré chodili s peknými obrázkami a chceli za to pochvalu a niektoré prišli kopnúť ma do kotníka a kľudne chceli facku, len aby sa o ne niekto zaujímal. Tak pán Blaha je ten druhý typ. On príde kľudne vypýtať nenávisť polky sály len preto, aby mal nejakú pozornosť, tak sme mu ju dali, a vráťme sa teraz k veci. Bol Andrej Kiska vyhodnotený ako hrozba, bol Andrej Kiska vyhodnotený ako možná komplikácia budúcnosti strany SMER - sociálna demokracia. Pri tejto príležitosti sme sa dozvedeli, kto je pán poslanec Nemky, takže už nie je neznámy úplne, a pri tejto príležitosti ale vidíme, čoho je strana schopná, strana SMER - SD, keď jej ide o zdiskreditovanie politického protivníka. Je schopná prinajmenšom zavádzania, lebo ako inak sa dá nazvať než zavádzanie to, pán minister, keď ste povedali prezidentovi: "Kľudne lietajte, tie lietadlá musia byť vo vzduchu, nie prázdne, tí piloti musia lietať, lebo inak by nemali licenciu." Ako inak než zavádzanie sa to dá nazvať. A ak hovoríte, že nemá lietať domov, nemala táto informácia prísť po prvých troch-štyroch letoch? Muselo ich byť toľko? Musí z toho byť téma v parlamente? To je moja otázka. Hlasoval som za, samozrejme, že som hlasoval za, pretože tú informáciu som chcel vedieť, ale nepovažujem ju za kompletnú, nepovažujem ju za fér a stavia prezidenta tejto krajiny do veľmi neľahkej situácie, lebo ak je pravda to, čo hovorili mnohí ľudia, ktorí sa v bezpečnostných otázkach vyznajú, a to, že akýkoľvek spôsob prepravy do Popradu a naspäť bude zhruba rovnako drahý ako to lietanie, ak je toto pravda, čo môžte vyvrátiť, tak potom je úplne jedno, čo bude prezident doteraz robiť. Každý mesiac môžte robiť tlačovky s tým, že plytvá peniaze, lebo chodí za rodinou, čo je extrémne nefér. Extrémne nefér. Je pravda, že prezident je prezidentom dvadsaťštyri hodín denne, celý štát sa k nemu správa ako k prezidentovi dvadsaťštyri hodín denne, ochranka sa k nemu správa, aj vy sa k nemu správate ako k prezidentovi dvadsaťštyri hodín denne, a keď má rodinu mimo tohto mesta, tak za ňou jednoducho musí chodiť, chodiť musí. Tak to je. A čokoľvek by teraz urobil, jediné, čo môže spraviť pre to, aby ste vy boli spokojný, je zobrať manželku s malými deťmi a presťahovať ich do Bratislavy. S tým budete spokojný. O to vám teraz ide. O to vám teraz ide, lebo čokoľvek iné bude každý týždeň problém, každý jeden. A teda aby som to zhrnul. Ak má Andrej Kiska ambíciu vstúpiť do parlamentnej politiky, tak toto bude preňho testovacím kolieskom, ako to zvládne, vyrovnať sa so svojím, možno budúcim, hlavným politickým oponentom. Nech sa do toho smelo pustí. Ak toto má byť popri všetkých kauzách, všetkých tých kauzách a všetkých tých miliónoch, a ináč, keď sa bavíme o lietaní, koľko peňazí stálo štát to, že smerácky nominant a vyhrávač súťaží o každú jednu letenku dostáva za letenky peniaze od tohto štátu? Koľko? Keď by sme sa pozreli na to, akým spôsobom boli súťažené letenky aj Národnej rady a kto v nich vyhrával a či tam mohla byť lepšia ponuka, možno by sme sa pri lietaní ešte veľmi nasmiali. Veľmi, veľmi nasmiali. Takže ešte raz, považujem to za extrémne politickú tému, považujem to za spôsob vyrovnania sa s politickým nepriateľom, áno, je dôležité peniaze míňať efektívne, ale na to, aby sme to mohli reálne posúdiť, by sme potrebovali od ministerstva vnútra čísla o všetkých druhoch dopravy, nielen o tej leteckej. A keď sa budeme baviť na rovinu, podľa reálnej tabuľky, koľko čo stojí, potom môžme rozprávať o tom, či, lebo doprava za rodinu je normálna vec, ale že či má byť lietadlom, alebo má byť niečím iným, dovtedy je to iba trápna politická hra. Ďakujem.